РЕГЛАМЕНТ (ЕО) № 388/2007 НА КОМИСИЯТА
от 11 април 2007 година
за изменение на Регламент (EО) № 1622/2000 относно определяне на някои подробни правила за прилагане на Регламент (EО) № 1493/1999 относно общата организация на пазара на вино и за установяване на кодекс на Общността на eнологичните практики и обработки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 г. на Съвета от 17 май 1999 г. относно общата организация на пазара на вино (1), и по-специално член 46, параграф 1 от него,
като има предвид, че:
(1)
Приложение V, част А към Регламент (ЕО) № 1493/1999 предвижда в точка 3 възможност за дерогация от ограниченията за максимално съдържание на серен диоксид, в случаите когато климатичните условия са наложили това.
(2)
Регламент (ЕО) № 1622/2000 на Комисията (2) определя някои подробни правила за прилагане на Регламент (ЕО) № 1493/1999, в който са разглежда именно максималното общо съдържание на серен диоксид във вината. По-специално, член 19, параграф 4 предвижда в приложение XIIа към същия регламент да бъде фиксиран списък със случаите, в които държавите-членки могат да разрешат, с оглед на климатичните условия, максималното съдържание на серен диоксид, когато то не надхвърля 300 мг/литър, да бъде завишено с максимум 40 мг/литър.
(3)
С писмо от 12 януари 2007 г. германското правителство поиска да му бъде разрешено да завиши за вината от реколта 2006 г., произведени на територията на провинциите Баден-Вюртемберг, Бавария, Хесен и Райнланд-Пфалц, максималното съдържание на серен диоксид, когато то не надвишава 300 мг/литър, с максимум 40 мг/литър, поради изключително неблагоприятните климатични условия. Това искане трябва да бъде удовлетворено.
(4)
Научните доклади, представени от компетентните немски органи, показват, че количествата серен диоксид, които са необходими за добрата винификация на вината, за доброто им съхранение и годност за пускане на пазара, трябва да бъдат завишени до стойности, по-високи от нормално допустимите. Тази временна мярка е единствената възможност за оползотворяването на гроздето, засегнато от климатични условия, които са неблагоприятни за производство на вина, годни за пускане на пазара.
(5)
Регламент (ЕО) № 1622/2000 трябва да се измени съответно.
(6)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Приложение XIIa към Регламент (ЕО) № 1622/2000 се заменя с текста на приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 април 2007 година.